Editorial
Forfattere: Rasmus K. Storm, Signe Højbjerre Larsen, Peter Jul Jakobsen
Tidsskrift: forumforidraet (2015-12-01)

## ' Åbent' nummer af Forum for Idræt

Traditionelt har tidsskriftet 'Forum for Idræt', og det tidligere 'Idrætshistorisk årbog', været produceret  ud  fra  forudbestemte  temaer. Tidsskriftets artikler er følgeligt blevet udarbejdet i overensstemmelse med temaet. Det har imidlertid været redaktionens erfaring, at de faste temaer virker begrænsende i forhold til at kunne præsentere  en  bred  vifte  af  den  idrætsforskning, der foregår inden for det humanistiske og samfundsvidenskabelige område herhjemme.

Gennem de senere år har der været vækst i antallet  af  forskere,  der  arbejder  inden  for idrætspædagogik, -sociologi, -historie,  -psykologi, -økonomi m.v., og hvert år produceres mange interessante  specialer  inden  for  samme  områder, hvoraf en del fortjener større udbredelse i dansk kontekst.

Foreningen Forum for Idræt, Historie &amp; Samfunds formål er at bidrage til den kritiske debat om idrættens aktuelle samfundsmæssige betydning  og  samtidig  have  øje  for  formidlingen  og forskningen på idrætsfeltet.

Det  er  redaktionens  vurdering,  at  der  er  et stort behov for en slagkraftig dansk publikation, hvor humanistisk og samfundsvidenskabelig idrætsforskning kan publiceres.

På denne baggrund besluttede redaktionen i forbindelse med 2015-udgaven af tidsskriftet at sigte  bredere  og  lave  et  såkaldt 'open  call'  for artikler.

Indkaldelse  af  artikler  til  et  sådant  'åbent nummer' har givet meget positiv respons fra det danske  forskningsmiljø,  og  har  resulteret  i  et meget stort antal forespørgsler vedr. indsendelse af bidrag.

Derfor var det også meget ærgerligt at konstatere, at Kulturministeriets Forskningsudvalg i år gav afslag på støtte til publicering af tidsskriftet. Generelt har dansksprogede initiativer desværre en vanskelig tid set i lyset af den generelle udvikling i forskningsverdenen med stigende krav til international publicering.

Samtidig synes dagsordenen at være et voksende  fokus  på  de  naturvidenskabelige  forskningsretninger,  og  selvom  samfundsvidenskab og humaniora har vedkommende bud på analyser af aktuelle problemstillinger og tendenser i idrætten, er der for lidt, som trækker i den rigtige retning.

Foreningen Forum for Idræt, Historie og Samfund har ikke i sig selv midler til at udgive tidskriftet  fremadrettet,  og  derfor  henstår  der  et arbejde med at finde nye finansieringskilder.

## NYT ONLINE TIDSSKRIFT I STØBESKEEN

I skrivende stund arbejder foreningen sammen med idrætsforskere fra landets videns- og forskningsinstitutioner på at lancere et online open acces tidsskrift, der enten helt eller delvist skal erstatte og/eller supplere tidsskriftet i den nuværende  form.  Det  er  imidlertid  for  tidligt  at sige om projektet kan realiseres.

Tidsskriftets redaktion og bestyrelsen i Forum for Idræt, Historie og Samfund vil gøre sit yderste for, at dette nummer ikke bliver det sidste. Vi mener, at der er behov for, at foreningens arbejde i form af forskningsformidling og -publicering  fortsætter.  Der  er  nødvendigt  at  styrke den  samfundsvidenskabelige  og  humanistiske idrætsforskning. Ikke mindst i periode, hvor landets  professionsuddannelser  får  forskningsforpligtigelser, og derfor vil efterspørge publikationskanaler. Også nationale.

## ÅRETS UDGAVE

Dette års indhold vidner i hvert fald om, at der er masser potentiale. Bevægelsesstudier er der mange af. I lyset af den nye folkeskolereform er det  i  den  forbindelse  nærliggende  at  fokusere på skolen. Som den første artikel i dette nummer præsenteres derfor en komparativ analyse af de organisatoriske rammer for fysisk aktivitet i skolen i henholdsvis New Zealand og Danmark. Da der er en new zealandsk medforfatter, har redaktionen godkendt, at artiklen er skrevet på engelsk.

Dernæst følger en artikel inden for det praktisk-pædagogiske  fagområde.  Jens-Ole  Jensen ser på motion og bevægelsespædagogik i indskolingen,  og  her  synes  studiet  at  identificere,  at motion og bevægelse praktiseres efter varierede pædagogiske  principper  og  i  et  pædagogisk landskab, hvor forskellige faglige og pædagogi- ske  traditioner  møder  forskelligartede  mål  og ikke mindst pragmatiske praktiske forhold.

AF RASMUS K. STORM, SIGNE HØJBJERRE LARSEN OG PETER JUL JACOBSEN

Anne-Didde Holt runder skolefokusset af med at se på de 'idrætsusikre' børn i skolen, og diskuterer herudfra, om ordet 'idrætsusikre' har en potentiel stigmatiserende effekt.

Den næste del af årets tidsskrift indeholder to artikler med fokus på eliteidræt. Den første artikel af Susanne Ravn og to specialestuderende, Eva  Lee  og  Mariam  Rosenwanger,  behandler MMA blandt topudøvere i USA, mens den anden artikel  af  Kristian  Raun  Thomsen  omhandler særlige  karaktertræk, der menes at influere på talentfulde  fodboldspilleres  muligheder  for  at kunne etablere sig og trives med de vilkår, som gælder i seniorelitefodbold.

Historiestuderende Christian Tolstrup Jensen indleder tredje del af tidsskriftet med en artikel om det nazistiske Tysklands presse og dets dækning af tysk-nordisk sport under anden verdenskrig. En af artiklens konklusioner er, at det var vigtigt for den tyske presse at vise samhørighed mellem  Tyskland  og  ikke  kun  Danmark,  men også  med  hele  Norden.  Julie  Stæhr  Andersen har i sit speciale behandlet slankekurens historie, og sætter i sin artikel fokus på ernæringsdiskurser og slanketendenser siden ca. 1950.

Tidsskriftet  afsluttes  med  to  essays,  hvoraf det første er en oversigtsartikel, produceret af Thomas  Skovgaard.  Han  sætter  fokus  på  og diskuterer rationalet for, at idræt  i så vid udstrækning har vundet indpas i politisk beslutningstagen med relevans for sundhed.

I det andet essay-bidrag undersøger Jakob Haahr om ekspeditionen kan være en undersøgelsesmetode,  og  konkluderer  bl.a.  at  der  ved  at være  af  sted  på  en  ekspedition  i  længere  tid (f.eks. i en kano, kajak, sejlbåd eller til fods) og ved at være i naturen, skabes et særligt rum i for opmærksomhed,  perception,  refleksion  og  diskussion.

Med denne introduktion håber vi, at læserne vil  få  glæde  af  den  mangfoldighed  af  bidrag, som dette års nummer af Forum for Idræt tilbyder.